Július Slovák

ODHODLANÍ ZMENIŤ SVET

Ukážka z elektronickej knihy

Vydavateľstvo:

© 2017 GD IDENTITY s.r.o.

Kúpeľná 514/14, 96231 Sliač

Vydanie prvé

Július Slovák

Odhodlaní zmeniť svet

Spoluautor: Soňa Valachová

Jazyková úprava: Michaela Melová, Katarína Janovská

Obálka a grafická úprava: Miroslav Kuka

Foto: archív Godzone

Tlač: Alfa print, s.r.o.

Všetky práva sú vyhradené. Žiadna časť tejto knihy nesmie byť

v akejkoľvek forme publikovaná bez písomného súhlasu autora

a vydavateľa.

Ak nie je uvedené inak, biblické citáty sú použité z nasledujúcich zdrojov:

Slovenský katolícky preklad Svätého písma (Trnava: Spolok svätého Vojtecha, 2012)

Biblické citáty označené skratkou SEB sú použité z: Ekumenická Biblia (in: www.biblia.sk)

ISBN: 978-80-972316-8-2

POĎAKOVANIE

Keď sme začiatkom roka 2017 uvažovali o napísaní tejto knihy, bol som plný pochybností o tom, či to je reálne, či na to bude čas a či vôbec je o čom písať. Dnes musím povedať, že bez podpory a povzbudenia niekoľkých ľudí v mojom živote by táto kniha nikdy neuzrela svetlo sveta.

Kniha, ktorú držíš v rukách, vznikla vďaka ochote, nasadeniu a zručnosti Sonky Valachovej. Usilovne sa so mnou stretávala a naháňala čas, ktorý sme spoločne venovali písaniu. Sonke rovnako ako mne horí srdce pre šírenie Božieho kráľovstva a knihu brala ako obrovskú príležitosť priniesť toto posolstvo. Vďačnosť patrí aj jej manželovi Lukášovi, našiel som v ňom dávku povzbudenia, bez ktorého by som sa do písania tejto knihy nikdy nepustil. Mirec Kuka spracoval celý text do úžasnej grafickej podoby.

Veľkou oporou pre mňa, vo všetkých situáciách môjho života a služby, je moja najlepšia partnerka, skvelá mama a úžasná manželka Ivka – vďaka nej som stále schopný robiť túto službu. Je ochrankyňou môjho života a vždy mi bola oporou, či už život prinášal úžasné víťazstvá alebo drvivé pády.

Vďaka, samozrejme, patrí celej mojej rodine. Moja mamka, sestra a svokrovci sú vždy bezpečným miestom domova, kde sa môžem vrátiť a oddýchnuť si, načerpať povzbudenie a požehnanie.

Ďakujem svojim duchovným vedúcim, priateľom a pastierom, lídrom, ktorí ma veľa naučili a mnohokrát ma chránili, ľuďom zo začiatku mojej cesty ako Paľo Dominik Solar, Maťo Štuk, Mário Tomášik, Braňo Letko, ktorí ovplyvnili moje smerovanie. Vďaka Jurajovi Ďurnekovi, sestre Timotei, Mariánovi Lipovskému, Ondrejovi Chrvalovi, manželom Janusovcom, Vladovi Byckovi a celému zoskupeniu Strapar, ktoré vytvára štít pre túto službu.

Nemôžem nespomenúť môjho duchovného vedúceho a človeka, ktorý pre mňa znamená veľmi veľa. Stal sa mi v mnohom oporou ako otec – Janko Buc. Vďaka nemu som tým, kým som.

Obrovské ďakujem chcem vyjadriť tiež Godzone tímu v kancelárii Godzone projektu, vodcovskému tímu spoločenstva SP, malému stretku a všetkým ľuďom v tomto spoločenstve, ktorí to so mnou nevzdali, a celé tie roky pri mne verne stáli, povzbudzovali ma, boli oporou celému dielu a až dodnes stoja pevne ako piliere tohto duchovného domu, ktorý nám Boh zveril. Vďaka, Ivo a Zuzka, Dano a Katka, Dávid a Lenka – ste naozajstnými priateľmi a veľkou oporou.

Ak chceme meniť svet a žiť život odhodlania, môže sa to diať jedine vďaka Ježišovi. On je hlavnou postavou tejto knihy a autorom tohto príbehu. Verím, že celá táto kniha má jediný zámer, a to osláviť a vyvýšiť Kráľa kráľov a Pána aj môjho života. Vďaka, Ježiš!

POVEDALI O KNIHE

Odhodlanosť je v dnešnej dobe nedostatkový artikel. Vieme niečo dať, vieme sa trochu obetovať. Dokážeme s plným priehrštím kompromisov „nasledovať“ Ježiša. Chýba nám vášeň, zápal, entuziazmus, autentickosť, vydanosť. Sme často takí polovičatí, rozriedení. Ako Ježišovi učeníci, nie len pozorovatelia Jeho služby, sa máme od Neho učiť odhodlanosti pre Otcov plán – a tým je šírenie Jeho Kráľovstva. Ježiš poslal svojich apoštolov hlásať Božie kráľovstvo a uzdravovať chorých (porov. Lk 9, 2). Povzbudzovať k odhodlanosti meniť svet, v ktorom tu a teraz žijeme, je nevyhnutné, a je to priamym napĺňaním Ježišových slov: „Choďte do celého sveta a hlásajte evanjelium všetkému stvoreniu.“ (Mk 16, 15)

Ďakujem Julkovi za odvahu vstúpiť do písania knihy. Nie je to jednoduché a určite to niečo stojí. Znamená to ísť s kožou na trh a vpustiť čitateľov do svojej obývačky. Ďakujem za toto pozvanie vnímať jeho cestu, formovanie, túžby, rozhodnutia, sny, kroky a boje, víťazstvá aj prehry. Poznám Julka už dlhé roky a som na neho hrdý. Viem, že je ochotný platiť cenu a jeho odhodlanosť je pre mnohých a aj pre mňa povzbudením, inšpiráciou a posilou v zápase o človeka, národ a svet.

Verím, že táto kniha môže pomôcť nám všetkým nájsť odvahu byť Bohu viac k dispozícii. Povzbudí nás v tom, aby sme sa nenechali znechutiť či zastaviť a nasmeruje nás s dôverou v dokonalú lásku Nebeského Otca kráčať ďalej v odhodlanosti zmeniť svet.

PhDr. ThDr. Ján Buc PhD., katolícky kňaz, predseda ZKSM

Pred mnohými rokmi som stretol mladého muža, ktorý bol odhodlaný prispieť k zmene duchovnej atmosféry medzi mladými ľuďmi na Slovensku. Som rád, že sa cez riadky tejto knihy rozhodol podeliť so svojou duchovnou skúsenosťou.

Osobné svedectvo je silný nástroj evanjelizácie a prináša zmenu. Z tohoto svedectva sa dozvieme, ako môže nové dynamické spoločenstvo mladých urobiť evanjelium veľmi príťažlivým pre ostatných. Aj touto cestou môžu mnohí stratení nájsť duchovnosť, ktorá naplní ich život pokojom a radosťou, ale aj pomôže v ich uzdravení a oslobodení. Vďaka, že sa aj v našej krajine objavujú ľudia, ktorí majú hlboký zmysel pre spoločenstvo a uvedomujú si svoju krstnú zodpovednosť za misijné poslanie Cirkvi.

P. Juraj Ďurnek SchP, piarista, vedúci spoločenstva Piar

Keď v roku 2009 na zasadaní Rady pre mládež a univerzity Konferencie biskupov Slovenska prišiel návrh urobiť koncertné turné s evanjelizačným obsahom, ako člen rady som s tým, samozrejme, súhlasil, netušiac, aké má Boh s týmto jednoduchým nápadom ďalekosiahle plány. Dnes som v pozícii akejsi autority voči tomuto projektu; jednak ako tajomník rady, jednak ako určitý ručiteľ projektu pred autoritami Cirkvi, ale, v neposlednom rade, aj ako priateľ mnohých ľudí z Projektu Godzone, zo spoločenstva SP, a najmä samotného autora tejto knihy.

Nemôžem inak ako povedať s Petrom: ak sa Boh tak evidentne priznáva k tomu dielu, ktože som ja, aby som mohol prekážať Bohu? (porov. Sk 11,17) Boh tvorí na Slovensku niečo nové. Kto sa trochu pohybuje v tejto oblasti, nemôže to nevidieť. Použil si malé spoločenstvo a v ňom človeka, ktorý je v mnohom úplne obyčajný. Jednoducho Bohu na Jeho pozvanie povedal: „Dobre, ale mám jednu podmienku. Bude to naplno.“

Pozývam ťa do príbehu Boha s týmto človekom, s jeho spoločenstvom, s touto krajinou – a aj s tebou. V príbehu opísanom v tejto knihe Boh dáva odpovede na mnoho otázok dneška, odpovede, ktoré by sme sami bez Neho nenašli. Nechaj sa ním osloviť a maj odvahu dovoliť Bohu, nech aj cez teba mení svet.

Dp. ThLic. Ondrej Chrvala, katolícky kňaz, tajomník Rady pre mládež a univerzity KBS

Jedného dňa prišiel Julo domov s gitarou a povedal mi, že ide založiť gospelovú kapelu. Mal vtedy asi pätnásť rokov. „Uhm, super! Dobrý nápad!“ asi také niečo som mu na to povedala, mysliac si, že ho to o týždeň prejde. Neprešlo... ba naopak, jeho zápal a zanietenie rástli a on bol stále viac odhodlaný ísť ďalej, vymýšľať nové spôsoby, ako hovoriť ľudom o Bohu, prinášať dobrú zvesť evanjelia ako a kde sa len dalo. A tak neostalo len pri kapele, vzniklo spoločenstvo, festival Voľnosť na Nevoľnom, Projekt Godzone – turné, konferencia, škola, misie, online obchod, televízny magazín, kaviareň, a to som vymenovala len to, na čo si teraz spomínam, je toho iste viac. Kto by si to vtedy bol pomyslel... Boh to však mal vo svojom pláne už dávno predtým.

Tá situácia s gitarou sa stala asi pred sedemnástimi rokmi. Pred dvoma týždňami mi môj brat zavolal a povedal: „Napísal som knihu!“ Takmer déjà vu, avšak medzičasom som už na takéto prekvapenia zvyknutá.

Knihu Odhodlaní zmeniť svet som takpovediac zhltla počas dvoch večerov. Veľmi zrozumiteľným spôsobom opisuje, ako každý z nás môže zmeniť svet práve tam, kde sa nachádza, použijúc talenty, ktoré dostal. Netreba žiadne fenomenálne skutky, stačí len otvorenosť pre Boží otcovský hlas. Musíme sa však rozhodnúť, odovzdať mu všetko, nehľadať plán B, a byť ochotní nechať sa pretvárať. Na vzniku a histórii spoločenstva SP sa ukazuje Božie vedenie a Jeho dokonalý plán. Pre tých z nás, ktorí môjho brata Jula a ostatných zo spoločenstva SP poznajú, je obohacujúce čítať, ako sa to všetko začalo a ako si ich Boh pripravoval a formoval. Nové a vznikajúce spoločenstvá tu nájdu množstvo príkladov, rád a povzbudení. Ako na Julových prednáškach, tak aj v tejto knihe sa odzrkadľuje obrovský zápal pre Božie kráľovstvo a neustávajúca vôľa obracať duše smerom k Otcovi. Voľne parafrázujúc môjho brata, myslím si, že aj keby len jeden človek bol cez túto knihu zachránený, stálo by to za to.

Ing. Jana Cavanagh, autorova sestra

„Úspech dosahujeme vtedy, keď sme verní svojmu poslaniu. Keď robíme to, do čoho nás Boh povolal.“

Vo svojej knihe Odhodlaní zmeniť svet pozýva Julo Slovák svojich čitateľov k tomu, aby žili úspech podľa Božích definícií a nenechali sa spútať definíciami tohto sveta. Jeho životný príbeh je už dnes veľký príkladom pre tisíce ľudí a nikto nebude pochybovať o tom, že v sebe nesie veľké odhodlanie zmeniť svet.

Celé sa to začalo pozvaním Boha do svojho života s jedinou podmienkou. Bude to naplno. Bol to začiatok dlhého procesu, v ktorom Boh viedol malého chalana od jednoduchej túžby mať okolo seba ľudí, s ktorými by sa mohol modliť a kráčať spoločne za Bohom, až po muža, otca rodiny, ktorý založil jedno z najvýznamnejších slovenských spoločenstiev a sníval sen o privedení tisícov späť k Otcovi, čo sa mu úspešne darí prostredníctvom Projektu Godzone.

Julo úprimne sprevádza čitateľa touto cestou a ponúka mu možnosť uvidieť to, čo na veľkých pódiách nevidno. Boje, rozhodnutia a piliere, ktoré mu pomohli hľadať úspech, nie tak, ako ho vidí tento svet, ale tak, ako ho vidí Boh.

Mgr. Ivana Šalgová, vodcovský tím spoločenstva SP

PROLÓG

Raz večer som sa s priateľmi zo spoločenstva prechádzal námestím jedného mesta. Modlili sme sa za celé toto územie a jeho obyvateľov.Rozprávali sme sa s ľuďmi na ulici a chceli sme uviesť do praxe všetky naše slová o tom, ako máme vyjsť do ulíc a hlásať.

Bol som v ten večer znepokojený z toho, o čom tak často hovoríme, ale nevidíme to v realite. Prinášať svetlo tmám – to sa nedá robiť len v cirkevných budovách a na kresťanských stretnutiach. Tento svet nás potrebuje, sme jasnou inváziou neba na zemi. Sme kráľovské kňazstvo, svätý Boží ľud. Sme povolaní svietiť!

A tak sme sa v ten večer rozhodli začať, aj keď len veľmi bojazlivo.

Dvaja chalani vošli do vychýreného mestského klubu ohlásiť evanjelium barmanovi, dvaja sme zastavili krívajúceho chlapca, ktorého pred štyrmi mesiacmi zrazilo auto a modlili sme sa za uzdravenie. Asi po dvoch hodinách sme sa vracali domov.

Čo sa stalo? Nič. Nikto neodovzdal život Ježišovi, ani sa neobrátil, nikto nebol uzdravený, ani sme nevideli žiadny zázrak, ale vyšli sme, riskovali sme a chceme to robiť znovu, až kým neuvidíme prelom.

Cestou k autu sme si všimli partiu mužov v strednom veku sedieť na jednej z letných terás. Okolo nich akurát prechádzali dve dievčatá a vtom sme začuli zreteľné a jasné pozvanie: „Hej, dámy, nedáte si s nami drink?”

Na tomto mieste som si uvedomil, že naša guráž a vášeň pri ohlasovaní tej najlepšej správy, akú ľudstvo môže počuť, bola minimálna v porovnaní s gurážou istých podnapitých pánov, ktorí sa práve snažili pozvať do partie dve slečny. Všetci si asi vieme predstaviť, ako to chodí v takejto spoločnosti v sobotu večer.

Nútilo ma to zamyslieť sa: Nesieme tú najlepšiu správu v histórii ľudstva a máme strach o nej hovoriť? Máme strach, že sa strápnime? Je o nás naozaj pravda, že milujeme ľudí? Je naozaj pravda všetko to, čo spievame na našich chválach a čo vyznávame na našich kresťanských podujatiach? Sme naozaj odhodlaní zmeniť svet, alebo sú to len reči? Často na nás ani nevidno, že sme sa stretli so živým Kristom...

On zmenil svet tým, že splnil svoje poslanie. Splnil to, prečo prišiel na túto zem. Zmenil svet tým, že miloval ľudí, ktorých mal okolo seba. Nevnucoval sa im, ale pozýval ich vstúpiť do života s Ním. A dnes pozýva aj nás. Mnohí Jeho pozvanie odmietajú a Krista neprijímajú. „Ale tým, ktorí ho prijali, dal moc stať sa Božími deťmi,“ (Jn 1, 12) a teda aj moc meniť svet tak, ako ho menil On, konať skutky, aké konal On, ba ešte väčšie. Ježiš v Jánovom evanjeliu hovorí: „Aj ten, kto verí vo mňa, bude konať skutky, aké ja konám, ba bude konať ešte väčšie, lebo ja idem k Otcovi.“ (Jn 14, 12)

Meniť svet. To by sme ako kresťania mali robiť. Malo by byť pre nás prirodzené meniť atmosféru k lepšiemu, kamkoľvek prídeme. V našej prítomnosti by mali ľudia cítiť, že poznáme Toho, ktorý stvoril zem a celý vesmír. Mali by cítiť, že sa dennodenne stretávame s Bohom.

Verím, že Boh odpovedá na všetky ťažkosti a problémy, ktoré sú vo svete, v tvojom meste, u vás doma. Tou jasnou odpoveďou si TY. Boh má odpoveď uprostred tmy, poveril nás, aby sme boli svetlom sveta a svietili, hoci nás obklopuje temnota.

Keď som rozmýšľal nad tým, čo vložiť do knihy, ktorú držíš v rukách, uvedomil som si, že téma Odhodlaní zmeniť svet je niečo, čo mi je veľmi blízke. Som totiž človekom, ktorý nerád vidí veci nehybné. Mám rád zmenu, konkrétne zmenu k lepšiemu, a veľmi rád sa podieľam na tom, aby táto zmena mohla prísť.

Boh v mojom živote urobil veľa premien rôzneho druhu a rôznych veľkostí, no keď sa obzerám späť, vidím rozsiahlosť diela, ktoré doteraz uskutočnil. V nasledujúcich kapitolách ti vyrozprávam viacero príbehov o tom, ako ma Boh učil a stále učí, čo znamená byť odhodlaný zmeniť svet.

Boh nás mení a používa si každodenné situácie života na to, aby nás posunul vpred. Učí nás, čo znamená byť Božím dieťaťom, synom a dcérou, učí nás odpúšťať. Túži, aby sme boli stálymi ľuďmi. Pozýva nás snívať a prevziať zodpovednosť za to, čo nám zveril. Ukazuje nám, čo znamená žiť rodinu a uzavrieť zmluvu. Rozptyľuje náš strach a učí nás napredovať v každom počasí.

To sú oblasti, v ktorých ma Boh veľa naučil, a verím, že sú kľúčové preto, aby sme sa stali ľuďmi, ktorí reálne menia svet bezprostredne okolo seba, ale aj v širšom kontexte, či už vo svojom meste, v národe alebo menia celé kontinenty. Nesnažím sa však vymenovať všetky oblasti dôležité preto, aby sa z nás stali ľudia, ktorí reálne menia svet. Skôr sa chcem podeliť o niečo, čím som doteraz prešiel; o niečo, čo považujem za veľmi podstatné, a tým v tebe vzbudiť túžbu a vieru, že to isté chce Boh robiť aj v tvojom živote.

Základná vec, ktorá o tebe platí, je táto: Ak si prijal Ježiša Krista za svojho Pána a Spasiteľa, tým Božím dieťaťom, ktoré má potenciál meniť svet, si aj Ty!

Žijeme v dobe, keď Ježiš zomrel a vstal z mŕtvych, hrob je prázdny. Duch Svätý zostúpil, aby bol s nami a bol naším Tešiteľom, Radcom, našou Radosťou a Silou. Vďaka tomu, že Ježiš nám dal svojho Ducha, dostali sme moc meniť svet. Nie je to však niečo, čo si máme nechávať pre seba! Ak sme svetlom, nemáme sa schovávať, máme svietiť!

Zamyslel si sa už niekedy nad tým, ako ovplyvňuješ svoje okolie? Aký dopad na budúcnosť má to, čo teraz robíš? Neviem ako ty, ale ja verím tomu, že každý z nás má potenciál ovplyvniť svet. Sme predsa súčasťou generácie, ktorá je jedinečná. Nikto taký ako my na svete ešte nežil.

Je na nás, čo odovzdáme budúcim generáciám. Ježiš už zvíťazil a my sme svetlom sveta, to je pravda o nás.

Skús si položiť túto otázku a počúvaj, čo sa ozve v hĺbke tvojho srdca: Využívame naplno tú moc, ktorá nám bola zverená?

Dlho som patril k ľuďom, ktorí celé dni trávili v uliciach mesta, a snažil som sa medzi nich zapadnúť. Ako tínedžer som hľadal svoje miesto, hľadal som priateľov, hľadal som mnoho vecí, ktoré by ma naplnili, ale smeroval som k životu beznádeje. No od istej chvíle mal môj život dramaticky iný vývoj. Od určitého momentu sa na svet pozerám trocha inak.

V nasledujúcej kapitole ti odhalím niečo z toho, akým životom som žil predtým, než som zistil, že je tu Boh, ktorý ma miluje, a môj život nie je len to, čo sa odohrá tu, na zemi.

Koniec ukážky

Table of Contents

Titulná strana

Tiráž

POĎAKOVANIE

POVEDALI O KNIHE

PROLÓG

VYJEDNÁVANIE